b'\n_START_ARTICLE_\nSpecijalna jedinica PU Osje\xc4\x8dko-baranjska "Orao"\n_START_SECTION_\nPovijest\n_START_PARAGRAPH_\nNakon prvih vi\xc5\xa1estrana\xc4\x8dkih izbora u Hrvatskoj, \xc4\x8dije odr\xc5\xbeavanje i \xc4\x8diji rezultati nisu bili po volji velikosrpskim krugovima, dio srpskog stanovni\xc5\xa1tva nije prihvatio novu demokratski izabranu hrvatsku vlast. Uskoro dolazi do pobune dijela srpskog pu\xc4\x8danstva. Ni nakon osamostaljenja Republike Hrvatske situacija se nije pobolj\xc5\xa1ala. _NEWLINE_Te su okolnosti dovele da je onda\xc5\xa1nji ministar unutarnjih poslova RH Josip Boljkovac zapovijedio 15. o\xc5\xbeujka 1991. godine da se zapo\xc4\x8dne s formiranjem Posebnih postrojba policije. Na osje\xc4\x8dkom podru\xc4\x8dju okolnosti su bile hitnije. Granica sa Srbijom bila je podru\xc4\x8dje nadle\xc5\xbenosti ove PU, a na podru\xc4\x8dju isto\xc4\x8dne Slavonije pro\xc5\xa1irila se tzv. balvan revolucija. T.zv. JNA naoru\xc5\xbeavala je i podjarivala srpsko stanovni\xc5\xa1tvo na pobunu. Uz to su neometano pristizali dragovoljci iz Srbije koja je bila preko rijeke. Stoga je radi sprje\xc4\x8davanja \xc5\xa1irenja "balvan-revolucije" postrojba osnovana 12 dana prije, 3. o\xc5\xbeujka, po zapovjedi ministra unutarnjih poslova. Tada je ustrojena Jedinica za posebne namjene "Orao". _NEWLINE_Postrojbu su \xc4\x8dinile mati\xc4\x8dna postrojba koja je bila stacionirana u Osijeku. Mati\xc4\x8dna je postrojba imala 120 djelatnika te istoimene vodova po gradovima iz okru\xc5\xbeja: \xc4\x90akovo 50 djelatnika, Na\xc5\xa1ice 30 djelatnika i Orahovica 30 djelatnika, ukupno 230 djelatnika. Prvi zapovjednik postrojbe bio je inspektor Marijan Ivi\xc4\x87. U postrojbi su manjinu \xc4\x8dinili policajci hrvatske nacionalnosti iz biv\xc5\xa1eg sustava, a ve\xc4\x87inu policajci - vje\xc5\xbebenici tj. dragovoljci._NEWLINE_Tijekom idu\xc4\x87eg mjeseca, travnja 1991., osiguravali su predvojni\xc4\x8dki centar u Erdutu i pomogli formirati 1. bojnu Zbora narodne garde. Po\xc4\x8detkom sljede\xc4\x87eg mjeseca, mjeseca svibnja, bila je prva akcija. Akcija je izvedena uspje\xc5\xa1no. Desetak hrvatskih specijalaca "Orlova" uspje\xc5\xa1no je sprije\xc4\x8dila prelazak skupine srpskih pla\xc4\x87enika koji su namjeravali prebaciti se \xc4\x8damcima preko Dunava na podru\xc4\x8dje Erduta a imali su zada\xc4\x87u izvesti diverzantske akcije._NEWLINE_SJP Orao je bila sudionica svih va\xc5\xbenijih bitaka Domovinskog rata od prvih dana. Bili su od Vukovara, Borova Naselja, Novog Tenja do Dalja, a tako\xc4\x91er i u akcijama \xe2\x80\x9eBljesku\xe2\x80\x9c, \xe2\x80\x9eOlujo\xe2\x80\x9c, \xe2\x80\x9eMaslenici\xe2\x80\x9c i \xe2\x80\x9eMeda\xc4\x8dkom d\xc5\xbeepu\xe2\x80\x9c. _NEWLINE_19 pripadnika ove postrojbe poginulo je u Domovinskom ratu,  a ranjeno je 60-ak pripadnika.'